
Ođđa šiehtadus lundui ja olbmuide

Láidehus bargoneavvuide

 

Mii dát ges lea?

Dát lea dutnje, du ustibiidda ja du fierpmádahkii liiba searvat mielde ja addit iežadet oasi dálá globála biologalaš girjáivuođaráđđádallamiidda.

Bures boahtin dáidda bargoneavvuide maiguin váldit nuorra olbmuid mielde ásahit ođđa mihttomeriid biologalaš girjáivuođa ja ekosystemaid suodjaleapmái ja suvdilis geavaheapmái, ja ná sihkkarastit ođđa šiehtadusa lundui ja olbmuide! Dát bargoneavvut leat nuoraide ja daidda, geat háliidit buktit nuoraid mielde ođđa luonddu ja olbmuid šiehtadusa duddjomii. Juohkehaš gii háliida lágidit, fasiliteret já oassálastit nuoraid konsulteremiidda sáhttá geavahit dáid bargoneavvuid. Bohtosiid sáhttit sáddet viidásit mearrideaddjiide, álbmogii ja eará dehálaš institušuvnnaide, ja dat šaddet oassin stuorát nuoraidlihkadusas miehtá máilmmi.

Ođđa luonddu ja olbmuid šiehtadus šaddá árvideamis adopterejuvvot ovdal jagi 2020 loahpa. Lassedieđuid dan proseassas ja nuoraid oassálastimis gávnnat čuovvovaš liŋkkaid bokte.

Lassedieđut globála proseassas gávdnojit čujuhusas
https://www.cbd.int/conferences/post2020

Loga lasi Nuoraid biologalaš girjáivuođa globála fierpmádagas (Global Youth Biodiversity Network): https://www.gybn.org/

Don gávnnat lasi rávvagiid nuoraid konsulteremiid lágideami manuálas: Manual for organizing youth consultations – Together towards a global deal for nature and people - http://urn.kb.se/resolve?urn=urn:nbn:se:norden:org:diva-5689

Don sáhtát sihkkarastit, ahte du jietna gullo ráđđehusaide ja eará mearrideaddjiide ja dus lea liiba oassálastit ođđa luonddu ja olbmuid šiehtadusa ráđđádallamiidda, go logastat dáid bargoneavvuid ja vástidat min gažaldagaide sihke lágidat ja válddát oasi nuoraid konsulteremiidda.

Man ovdii mii bargat?

Mii sávvat ahte dii searvabehtet mielde ja oassálastibehtet dása. Dasa lea dárbu, go dat lea maiddái din boahtteáigi.

Biologalaš girjáivuohta, mii doallá sisttis ekovuogádagaid, šlájaid ja genehtalaš resurssaid, lea vátnumin miehtá planehta davimus Árktisis gitta tropihkalaš vuvddiide, ja korállaoziin gitta mearraábiide. Muhtimat oaivvildit, ahte máilmmis lea jođus guđat joavkosohkajápmu, man sáhttá veardidit ovddit joavkosohkajápmui s. 65 miljovnna jagi dassái, goas dinosaurusat jávke. Odne mii manahit vilda šlájaid 100-1,000 geardde jođánabbot go mo dat jávkkašedje “lunddolaččat”. Dán háve sivalaččat lea olbmot.

Hástalus lea globála ja seammá stuoris go dálkkádatnuppástus. Jus mii massat šlájaid ja ekovuogádagaid, mii eat goassige šat oaččo daid ruovttoluotta.

Riikkat mat leat čállán vuollái Ovttastuvvon našuvnnaid biologalaš girjáivuođasoahpamuša (CBD) galget deaivvadit Kiinnás, Kunmingas, golggotmánus 2020 mearridit ođđa luonddušiehtadusas, mainna viggat jorgalit šládjavátnuma ja eallinbirrasiid ja ekovuogádagaid duššadeami. Dáid bargoneavvuide vuođđuduvvi doaimmaid bohtosiid ávkkástallet njuolga dan proseassas.

Ođđa globála šiehtadusa gudneáŋgirvuođa dássi šaddá váikkuhit boahttevaš buolvvaid ealáhusaide ja luonddudiliide. Dán dihte lea erenoamáš dehálaš, ahte nuorat leat maid mielde buktimin iežaset oaiviliid ja oainnuid dán šiehtadusa hárrái, maiddái ođđa biologalaš girjáivuođa suodjaleami mihttomeriid ásaheapmái.

Manin mii dárbbašit globála mihttomeriid biologalaš girjáivuhtii?

Biologalaš girjáivuođasoahpamuš (The Convention on Biological Diversity, CBD) duddjojuvvui jagi 1992 biologalaš girjáivuođa ja ekovuogádagaid suodjaleami várás. Goittotge seassamat čájehit ahte máilmmis eai leat bastán eisege bissehit eananspáppa biologalaš girjáivuođa vátnuma ja ekovuogádagaid duššadeami buot suodjalan- ja muddendoaimmain fuolakeahttá.

Mii dárbbašit du oaivila veahkehit duddjot ođđa šiehtadusa lundui ja olbmuide ja ásahit ođđa mihttomeriid!

Varrasamos čájáhusa das attii ON biologalaš girjáivuođa ja ekovuogádatbálvalusaid vuođđovuogádat, IPBES, sin globála seassanraporttas miessemánus 2019 (https://www.ipbes.net/global-assessment-report-biodiversity-ecosystem-services).

Jagi 2010 196 CBD:a vuolláičállán stáhta dohkkehedje strategalaš rámmaid ja 20 biologalaš girjáivuođa mihttomeari, ng. Aichi mihttomeriid. Dán strategalaš plána gohčodit strategalaš biologalaš girjáivuođaplána 2011–20:n (Strategic Plan for Biodiversity 2011–20).

Aichi mihttomearit goittotge boarásnuvvet jagi 2020 ja Ođđa šiehtadus lundui ja olbmuide ođđa mihttomeriiguin adopterejuvvo jagi 2020.

Mo dáid bargoneavvuid galggašii ávkkástallat?

Dii šaddabehtet oassin vuđolaš ja mielde váldi globála proseassas mainna hábmet ođđa šiehtadusa.

Bargoneavvut fállet dutnje áigeguovdilis dieđu biologalaš girjáivuođas, das mo biologalaš girjáivuođasoahpamuš doaibmá, ja mo dat ollašuhtto. Mielde čuovvu maiddái čoahkkáigeassu guovddáš áššiin ja čuolmmain, maid birra galgá ságastallat ođđa biologalaš girjáivuođa mihttomeriid ásahettiin.

Juohke oasis leat vuos duogášdieđut, ja daid maŋŋá gažaldagat. Gažaldagat gieđahallet dovddus vuoruhemiid ja problemaid, maidda oažžubehtet láidehusa. Buot vástádusaid sáhttá aiddostahttit viidáset vástidemiin MANIN? dahje Aiddostahte -gažaldagaide.

Mo mii sáddet iežamet vástádusaid?

Juos don leat eret muhtin davviriikkas (Ruonáeanan, Ålánda, Islánda, Ruoŧŧa, Fearasullot, Suopma, Norga dahje Dánmárku), sádde áinnas iežat vástádusaid čujuhussii youthinput@us.fo

Mo min addin dieđuid ávkkástallet?

Ovddasvástádus dáid bargoneavvuin gullá Davviriikkalaš ráđđái (NR) ja Davviriikkalaš ministtarráđđái (NMR), ja sii čogget ja gieđahallet raporttaid bargobájiin, maid leat doallan davviriikkaid guovlluin.

Nuoraid ávžžuhusain ođđa luonddu ja olbmuid šiehtadusa várás dahkkojuvvo syntesaraporta, mii hábmejuvvo konsulteremiin nuoraid miehtá davviriikkaid. Buot davviriikkaid ovddasteaddji davviriikkalaš nuoraiddelegašuvdna atná syntesaraporta njuolga ođđa luonddu ja olbmuid šiehtadusa ráđđádallamiin.

Syntesaraporta ovdanbukto maiddái Davviriikkalaš ministtarráđđái ja Davviriikkalaš ráđđái.

Syntesaraporta biddjo maid internehttii geavahanláhkái siidduide www.norden.org.

Dat geat ásset davviriikkaid olggobealde ožžot áinnas geavahit dáid bargoneavvuid jus háliidit lágidit, fasiliteret ja searvat mielde nuoraid konsulteremiidda. Bohtosiid sáhttit sáddet viidásit mearrideaddjiide, álbmogii ja eará dehálaš institušuvnnaide dego biologalaš girjáivuođasoahpamuššii, ja dat šaddet oassin stuorát nuoraidlihkadusas miehtá máilmmi.

Geat leat hábmen dáid bargoneavvuid?

Davviriikkalaš ministtarráđđi ja Davviriikkalaš ráđđi ovttas davviriikkalaš nuoraiguin.

”Amfibašlájaid kumulatiiva sohkajápminleaktu lea jođálmuvvan jagis 1900 otná beaivvi rádjái logigeardásažžan, go veardádallat jagiid 1800-1900 ektui”


Oassi 1

Biologalaš girjáivuođa vátnun – Man ovdii mii bargat?


Oassi 1

Biologalaš girjáivuođa vátnun – Man ovdii mii bargat?

Mii lea biologalaš girjáivuohta?

Biologalaš girjáivuohta nappo eallima girjáivuohta lea eallima vuođđoráhkadus, mii duvdá buot eallima genain ja kromosomain gitta guobbariidda, ealliide ja ekovuogádagaide eatnama alde, sáivačázis ja mearain: Buot lea čadnon oktii ja sorjavaš nubbi nuppis ekologalaš vuorrováikkuhusaid ja gaskavuođaid ravddahis, girjás fierpmis.

Dát fierbmi nuppástuvvá jámma, ovdána áiggiid čađa dynámalaččat, muhto doalada seammás vuogádaga čavddisin ja fuolaha buot vuođđobálvalusain maid ealli organismmat dárbbašit dán planehtas birgemii.

KÁSSA 1


Biologalaš girjáivuođačoahkit eatnama alde ja mearain

Luondduvuovddit gokčet measta ovtta goalmmadasa eatnanspáppa viidodagas, ja fállet ruovttu stuorra oassái máilmmi biologalaš girjáivuođas eatnama alde.

• Vuovdeguovlluin gávdnojit árvalusaid mielde sullii bealli máilmmi šlájain, erenoamážit tropihkalaš vuvddiin main šlájat leat valjit.

• Nu gohčoduvvon primára vuvddiid, easkka čuhppon vuvddiid ja sekundáradahje gilvojuvvon vuvddiid gaskkal lea stuorra erohus.

• Vuovddit leat maiddái olbmuide okta máilmmi dehálamos ođasmuvvi luondduriggodagain omd. boaldinmuorran, huksenávnnasin, bábirin ja eará go muoras dahkkon buvttan.

• Sullii 240 miljovnna olbmo ásset vuovdeguovlluin, ja lagabui 1.6 miljárda – badjel 25 % olles máilmmi olmmošlogus – leat sorjavaččat vuvddiid riggodagain iežaset ealáhusain.

Korállaoazit leat dego mearaid vuovddit biologalaš girjáivuođa dáfus.

• Dat ealihit guliid, suodjalit luonddukatastrofaid vuostá ja muddejit dálkkádaga. Measta bealle miljárda olbmo leat sorjavaččat korállaoziin, ovdamearkka dihte guollebivddus ja turismasuorggis.

• Measta 200 miljovnna olbmo dárbbašit korállaoziid suodjin garra stoarpmaid ja báruid vuostá.

• Ovtta árvalusa vuođul (2003) ollislaš nettoávki máilmmi korállaoziin lea 29.8 miljárda USD jahkásaččat.

• Turisma ja virkkosmahttin dahket das 9.6 miljárda, riddoguovlluid suddjen fas 9.0 miljárda, guollebivdu 5.7 miljárda, ja biologalaš girjáivuohta 5.5 miljárda. Dát leat njuolga oavddut, muhto maiddái seammá bálvalusaid hattit juos daid galggašii ásahit sierra dahje buhtadit.

Biologalaš girjáivuohta lea eallin.

Biologalaš girjáivuohta meroštallo dieđalaččat golmma dásis:

1. Ekovuogádagat (buotlágan vilda luonddutiippat, dego vuovddit, sáttoábit, korállaoazit jna.)

2. Šlájat (ealli organismmaid joavku mas leat seammasullasaš indiviida lahtut mat sáhttet lonohallat genaid dahje lassánit gaskaneaset)

3. Genehtalaš girjáivuohta (genehtalaš informašuvnna varieren vilda eallišlájaid náliin. Dát varieren ovddida gárggiideami ja dan dagahit mutašuvnnat, birrasii laktáseaddji fáktorat dahje šlájaid gaskasaš gilvvohallan.)

Mađe eanet hámit ja iešguđetlágan organismmat, dađe stuorát biologalaš girjáivuohta.

Tropihkalaš guovllut leatge dávjá biologalaččat girjábut go árktalaš guovllut, muhto buot ealli organismmat juohke sajis leat vuogáiduvvan iežaset luonddubirrasii, ja dain leat áidnalunddot gaskavuođat nuppiideasetguin miljovnnaid jagiid gárggiideami maŋŋá.

Vaikko biologalaš girjáivuohta gávdno juohke eananspáppa guovllus, dat ii leat lea leavvan dássidit planehta viidodahkii. Muhtin guovlluin ellet erenoamáš olu šlájat, go fas nuppi guovlluin leat šládjajoavkkut maid lea oalle gáržžes dihttonguovlu, ja dan dihte eallinbirrasa duššadeapmi daid eallinguovllus lea daidda erenoamáš váralaš. Suodjaleamis galget vuoruhit dákkár guovlluid, maid gohčodit biologalaš girjáivuođačoahkkin (biodiversity hotspots).

Dutkit leat ovdamearkka dihte gávdnan 25 globálalaččat dehálaš biologalaš girjáivuođačoahki eatnama alde ja mearain, gos issoras máŋggat endemalaš šlájat leat dál massimin iežaset eallinbirrasiid.

Manin biologalaš girjáivuohta lea dehálaš?

Juos mis eai livčče divrrit ja eará gavjejeaddji eallit doalvumin lieđđegavjja lieđi ovtta oasis nubbái, mii lea dehálaš heđemiid ja siepmaniid buvttadeapmái, mii manahivččiimet eanáš oasi heđemiin, ruotnasiin ja nihtiin. Iđidiid ii oččošii gáfe jus divrrit ja eará gavjejeaddjit jávkkašedje!

Olbmot leat oassi eallima máŋggahámat fierpmis dego buot earáge šlájat dán planehtas. Mii maiddái lea čavga gitta das ja sorjavaččat dan vuogádagas – das mii fidnet ávdnasiid, čázi, borramuša, dálkasiid ja energiija sihke gavjema gilvinšattuide, das hápmašuvvet eananšlájat ja oažžut suoji dulvviid, dálkkiid ja erošuvnna vuostá, ja dan siste mii maiddái virkkosmuvvat ja gávdnat ávdnasa inspirašuvdnii ja vuoiŋŋalaš dárbbuide.

Ealli biologalaš girjáivuođa ja čázi, minerálaid ja dálkkádaga gaskasaš vuorrováikkuhus buvttada olles valji dehálaš bálvalusaid mat duvdet buvttadeami, gávppašeami, ealáhusaid ja golaheami juohke riikkas (gea kássa 1).

Biologalaš girjáivuođas lea maiddái alddis árvu. Measta juohke kultuvra gudnejahttá luonddu oassin iežas árbevieruid, oskkoldaga dahje vuoiŋŋalašvuođa. Máŋgasat dovdet morála geatnegasvuođa addit iežaset mánáide seammá luonddumáilmmi mas sii ieža leat návddašan, ja jáhkket ahte nuppiin šlájain lea vuoigatvuohta eallit beroškeahttá das, dárbbašago olmmoš daid vai ii.

Biologalaš girjáivuođa árvvu sáhttá dánu leat váttis mihtidit, ja dakkár seassama dárbu lea biddjon gažaldaga vuollái. Mii lea ovdamearkka dihtii muhtin čáppa beaivelottáššlája árvu, go veardádallá dan tropihkalaš muorain man sáhttá atnit ávnnasin? Dasa lassin máŋggat luonddu láhjiid geavahan- ja buvttadanvuogit eai álo buvtte olbmuide buoret eallima.

Ovdamearkka dihtii borramuša, ealliid fuođđariid, ávnnasmuoraid ja bioenergiija buvttadeapmi sáhttá bures dagahit vuvddiid, korállaoziid ja eará biologalaččat girjás guovlluid duššadeami. Iešalddis min dáhpi earáhuhttit ja duššadit eallinbirrasiid lea dehálamos sivva biologalaš girjáivuođa vátnumii, ja dál mii áicagoahtit dan čuovvumušaid.

”Olmmošlaš fáktora” haga – biologalaš girjáivuođa iešárvu

• Min buoremus dieđu mielde eananspábba lea áidna báiki máilmmiávvosis gos lea eallin, nappo biologalaš girjáivuohta.

• Lottit, šattut, beaivelottážat, cubbot ja muorat leat buot áidnalunddot eallinhámit maiguin mii juohkit dán planehta, ja dain lea seammá vuoigatvuohta eallit dáppe go olbmuinge. Juos dat jávket, dat eai goassige šat máhca seammá hámis.

• Biologalaččat girjás guovllut, nappo guovllut main lea eanet genehtalaš girjáivuohta, veahkehit dorvvastit ieš biologalaš girjáivuođa ja boahttevuođa gárggiidanproseassaid, ja nanusmahttet daid.

• Ekovuogádagat ja šlájat leat sorjavaččat nubbi nuppis sihke stáđis ja eahpestáđis systemain luonddukatastrofaid maŋŋá, jna.

“Olmmošlaš fáktora” – biologalaš girjáivuođa árvu olbmuide (Gáldu: IPBES, 2019):

• Badjel 2 miljárdda olbmo dárbbašit muora boaldinláhkái iežaset primára energiijadárbbuide.

• Sullii 4 miljárdda olbmo ožžot dehálamos oasi iežaset dearvvasvuođafuolahusas luonddudálkasiin.

• 70% borasdávdadálkasiin leat luonddu buktagat, dahje syntehtalaš luonddu inspireren buktagat.

• 75% borramušgilvinšattuin dárbbašit ealliid gavjemii.

• Ekovuogádagat sihke eatnama alde ja mearain njillet karbonaluoittuid. Dat sirrejit 5.6 gigatonna karbona jagis, mii vástida sullii 60% buot olbmuid karbonaluoittuin.

Makkár lea biologalaš girjáivuođa dilli, ja mii mearkkašumiid das lea?

ON:id ráđđehusaid gaskasaš biologalaš girjáivuođa ja ekovuogádatbálvalusaid dieđu ja geavadaga vuođđovuogádat (Intergovernmental Science-Policy Platform on Biodiversity and Ecosystem Services, IPBES), man gohčodit maiddái ”biologalaš girjáivuođa IPCC:n”, almmustahtii miessemánus 2019 Globála biologalaš girjáivuođa ja ekovuogádatbálvalusaid seassanraportta (Global Assessment Report on Biodiversity and Ecosystem Services), mii lea buot viidámus raporta mii dássážii lea dahkkon. Vuollin leat muhtin váruheaddji gávdnosat dán raporttas:

[image: Image]
Govus 1. Oavddut luonddus.
(Gáldu: WWF Living Planet Report, 2018)


• Dáláš sohkajápminleaktu šaddá oalle sihkkarit jođálmuvvat aht’ jođálmuvvat ja jávkadit measta miljovnna eananspáppa gávcci miljovnna ealánšlájas, ja máŋgga dain dušše moaddelogi jagi siste. Šlájat mat jávket, jávket agibeaivái.

• Gaskamearálaš ruovttušlájaid valljodat goikeeatnama eallinbirrasiid stuorámus oasis lea unnon unnimustá 20%, eanáš jagi 1900 maŋŋá.

• Badjel 40% amfibašlájain (cubbot), measta 33% buot oahcedahkki korállain ja badjel goalmmadas buot mearranjiččehasain leat áitojuvvon. Divrriin ii leat nu dárkilis diehtu, muhto dan dieđu vuođul mii mis lea sáhttá árvalit sullii 10 % áitatvuložin. Unnimusat 680 riggeeallišlája (eallit main lea dákteriggi) leat jávkan sohkajápmui 1700-logu maŋŋá ja badjel 9% buot dábmojuvvon borramuššan ja eanandoalus geavahuvvon njiččehasnáliin ledje jávkan jagi 2016, ja unnimusat 1,000 náli leat ain áitatvuložat. (Gea govus 3).

• Badjel 90% stuorámus mearraguollenáliin leat geahppáneamen dahje badjelmeare ávkkástallon.

• 85% buot njuoskaeatnamiin, nappo jekkiin, jávrriin, ádjagiin, jogain, riddoláguuvnnain jna. leat massojuvvon.

• Badjel 32 miljovnna hektára vilda tropihkalaš eatnamiin massojuvvojedje jagiid 2010-2015.

• Olbmot luitet 400 miljovnna tonna lossametállaid, mirkkolaš mođi ja eará bázahusaid meriide ja jogaide juohke jagi.

Govus 2. Sohkajápminleavttut muhtin šládjajoavkkuin maŋimuš 500 jagi áigi
(Gáldu: IPBES, 2019)


• Golbma njealjádasa birrasiin eatnama alde ja sullii 66% mearrabirrasiin leat earáhuvvan sakka olbmuid doaimmaid dihte. Gaskamearálaččat dát treanddat eai leat leamaš nu garrasat dahje dihtton ollenge guovlluin maid eamiálbmogat ja báikkálaš servošat oamastit dahje hálddašit.

• Eanandoallu ja borramušgálvvuid golaheapmi leat erenoamáš duššadeaddjit. Dat dahket ovtta goalmmadasa buot eanangeavaheamis, 75% sáivačázi golaheamis, ja dat buvttadit ovtta njealjádasa buot šaddovistegássaluoittuin.

• Eananvuođđu lea goarránan sakka veahkaduvttaid geavaheami mielde, mii lea lassánan njealjegeardásažžan Ásias dušše 13 jagis ja máilmmiviidosaččatges guovttegeardásažžan jagi 1990 maŋŋá.

• Veahkaduvttaid golgan riddoguovlluid ekovuogádagaide lea dagahan badjel 400 oksygenahis guovllu.

• Eatnama gollan lea geahpidan eatnama buvttadannávccaid 23%:in olles eatnama viidodagas.

• Gávpotguovllut leat sturron badjel guovttegeardásažžan 1992 maŋŋá.

• Plastihkkanuoskkideapmi lea fas sturron logigeardásažžan jagis 1980.

• Luonddu negatiivvalaš treanddat šaddet oalle sihkkarit joatkašuvvat jagi 2050 rádjái ja dan maŋŋá, muhto iešguđet guovlluid gaskkal leat stuorra erohusat.

Muhtimat oaivvildit ahte máilmmis lea guđat joavkosohkajápmu jođus, mas vilda šlájat jávket 100-1,000 geardde jođánabbot go ”lunddolaččat”.

Manin biologalaš girjáivuohta vátnu?

Biologalaš girjáivuođa vátnuma sivaid sáhttá juohkit njuolga ja eahpenjuolga joavkkuide:

Njuolga sivat (ovdamearkkat)

Dát leat sivat mat njuolga dagahit biologalaš girjáivuođa vátnuma ja ekovuogádagaid duššama. Daidda gullet:

• Olbmuid eanan- ja čáhcegeavaheapmi mii duššada vuvddiid, korállaoziid ja eará biologalaččat girjás ekovuogádagaid eanandoalu, čáhcedoalu ja eará buvttadanvugiid dihte (govus 3).

• Luondduriggodagaid badjelmeare ávkkástallan – erenoamážit guollenáliid ja vilda vuvddiid.

• Ekovuogádagaid nuoskkideapmi, ovdamearkka dihte biebmoávdnasiiguin ja plastihkain.

• Globalisašuvdna, man dihte šlájaid sirdet ja buktet ekovuogádagaide maidda dat eai gula ja maid dat váldet (váldi vierisšlájat).

• Dálkkádatnuppástus, mii váikkuha biologalaš girjáivuhtii njuolga sihke garrada eará áitagiid.

Eahpenjuolga sivat (ovdamearkkat)

Buot eahpenjuolga biologalaš girjáivuođa vátnuma sivat leat álgán das mo olbmot ellet, sihke dál ja veháš áigge dassái, dego ruvkedoaimmaid ja buvttadandoaimmaid leaktu, mii jođálmuvvá olles áigge lassáneaddji golaheami ja gávppašeami dihte:

Govus 3. Ovdamearkkat luonddu dili globála geahnohuvvamis, mat deattuhit biologalaš girjáivuođa vátnuma sihke njuolga ja eahpenjuolga sivaid geažil. Njuolga sivat (eanan- ja čáhcegeavaheami nuppástus; organismmaid njuolga ávkkástallan; dálkkádatnuppástus; nuoskkideapmi; ja váldi vierisšlájat) álget iešguđetlágan servodatlaš diliin (Gáldu: IPBES, 2019)


• Globála ekonomiija lea sturron measta njealjegeardásažžan ja globála gávpi ges logigeardásažžan, ja dat ovttas gáibidit lasi energiija ja ávdnasiid.

• Jagi 2019 IPBES globála seassan čájeha, ahte biologalaš girjáivuođa duššan lea eanáš lassánan biergoborrama dihte nuppástuvvan eanangeavaheami boađus. Stuorra luondduviidodagat leat earáhuhtton  ja goariduvvon dan dihte.

• Olmmošlogu lassáneapmi. Máilmmi olmmošlohku lea sturron guovttegeardásažžan maŋimuš vihttalogi jagi áiggi.

• Ekonomalaš insentiivvat ja láhkaásaheapmi leat oidán goarideami buorebut go suodjaleami ja čavdema.

Maid mii sáhttit bargat?

IPBES globála seassanraportta mielde galgat riepmat farggamusat hukset suvdilis globála ekonomiija mii jorgala eret ekonomalaš stuorruma baskkes fokusis. Raportta mielde dákkár vuđolaš sirdáseami oassin mii galggašeimmet:

• ásahit positiivvalaš insentiivvaid eanandollui, guollebivdui ja eará surggiide bálkán biologalaš girjáivuhtii ustitlaš buvttadeamis;

• heaittihit vahágahtti insentiivvaid mat bálkkašit ”eahpeustitlaš” buvttadeami;

• doaibmat várrugabbot vai dorvvastit, ahte min ekovuogádagat seilot nanusin dálkkádatnuppástusa ja eará áitagiid dego váldi vierisšlájaid dagahan eahpesihkkarvuođa ja kompleksitehta vuostá;

• nanusmahttit láhkaásaheami, geavadagaid ja daid ollašuhttima, ja nannet lágalašvuođaprinsihpa oppalohkái.

Eahpenjuolga čovdosat IPBES globála seassanraportta mielde 2019

Vaikko luonddu bálvalusat leat servvodahkii vealtameahttumat ja árvaluvvon sullii 125 biljovnna USD árvosažžan jahkásaččat, daid jurddašit nuvttá oavdun. Dát lea IPBES seassama mielde vahátlaš insentiiva ja dagaha ekovuogádagaid badjelmeare ávkkástallama.

Min ekonomalaš systemat eai leat raportta mielde lihkostuvvan speadjalastit luonddu ja biologalaš girjáivuođa alla árvvu ja daid geahnohuvvama alla hatti. Luonddu suodjaleapmi lea álo boahtán nubbin eará oanehis áigegaskka fuolaid dego ekonomalaš stuorruma jođálmahttima, industriija gilvvohallannávccaid ja hattiid vuollin doallama ektui.

Politihkalaš ja ekonomiijajođiheaddjit sihke finánsasuorgi leat gulul álgimin suokkardallat, mo globála birastreandat šaddet váikkuhit riikkaid ekonomiijai ja sektoriidda, ja daid bokte maid finánsamárkaniidda.





	Čovdosat

	Vejolaš bálgát



	Bissehit biologalaš girjáivuođa vátnuma

	– Gozihit biologalaš girjáivuođa

– Nannosut biologalaš girjáivuođa suodjaleapmi stuorát ja beaktilut suodjalanguovlovuogádagaid bokte, bissehit luondduviđá guovlluid earáhuhttima, čavdet goariduvvon eatnamiid, biologalaš girjáivuođa buhtadeapmi dalle go eatnama earáhuhttima ii sáhte garvit




	Ođđa eallinvuogit, ee. geahpidit sakka juohke olbmo geavahan resurssaid

	–  Vuollegis golaheami eallinvuogit

– Vuolit per-capita golahanvuogit, ee. boradanvuogit mat golahit unnit eatnama, dego šattuide vuođđuduvvi boradeapmi, sihke ássanviesut, johtolat ja industriija mat vuođđuduvvet vuolit energiija ja ođasmuvvi energiija golaheapmái




	Goahcat planehta olmmošlogu lassáneami nolládássái

	– Globála olmmošlogu lassáneapmi lahka nollá

– Buoridit sohkabeliid gaskasaš dásseárvvu, buoridit skuvlejupmái beassama, eaktodáhtolaš bearašplánen ja sosiáladorvu




	Geahpidit sakka bázahusaid meari, ee. plastihka, ja ávkkástallat resurssaid ođđasit

	– Birrajohtui vuođđuduvvi ekonomiija

– Geahpidit borramušbázahusaid, suvdilis bázahus- ja buhtisindoallanvuogádagat, materiálaid ođđasit ávkkástallan




	Beaktilut resursageavaheapmi

	– Eambbo iešbirgejeaddji buvttadanvuogádagat ja resurssaid hálddašeapmi

– Eatnama, energiija, čázi ja ávdnasiid dáfus beaktilis ja unnit luoiti buvttadanvuogádagat borramuššii, sárrasiidda, bioenergiijai ja eará atnugálvvuide




	Birrasii ustitlut luonddugeavaheapmi

	–  Suvdilis eananhálddašeapmi



	 

	 





(Gáldu: IPBES, 2019)


Oassi 1

Gažaldagat

Biologalaš girjáivuođa vátnun – Man ovdii mii bargat?

Man fuolas don leat biologalaš girjáivuođa vátnuma dihte?

• Issoras fuolas

• Oalle fuolas

• In leat fuolas

• In dieđe / In hálit vástidit

Merke cealkagiid mat leat du mielas buot dehálamos sivat bissehit biologalaš girjáivuođa vátnuma

• Mu mielas biologalaš girjáivuohta lea čáppis

• Mu mielas biologalaš girjáivuođas lea vuoigatvuohta leat

• Mii dárbbašit biologalaš girjáivuođa vai mis lea borramuš

• Mu mielas biologalaš girjáivuohta lea dehálaš dálkkádatnuppástusa litnudeami ja dasa vuogáiduvvama ektui

• Mii dárbbašit biologalaš girjáivuođa ekonomiijastuorrumii

• Buot

Manin?

Juos ekonomiijastuorrun ja biologalaš girjáivuođa ja ekovuogádagaid suodjaleapmi šaddet vuostalágaid, goappá du mielas galggašii vuoruhit?

• Biologalaš girjáivuođa ja ekovuogádagaid suodjaleami ja suvdilis geavaheami

• Dássedeaddu biologalaš girjáivuođa ja ekovuogádagaid suodjaleami sihke ekonomiijastuorruma gaskkas

• Ekonomiijastuorruma

Manin?

Mo ovddasvástádusa biologalaš girjáivuođa suodjaleamis galggašii juohkit biologalaččat girjás riikkaid ja ekonomalaččat riggá riikkaid gaskkas?

• Riggá riikkat galggašedje máksit biologalaš girjáivuođa suodjaleamis ovdáneaddji riikkain

• Biologalaš girjáivuođa suodjaleapmi ovdáneaddji riikkain lea globála ovddasvástádus

• Juohke riika galgá ieš suodjalit iežas biologalaš girjáivuođa

• Riggá riikkaid fitnodagat mat atnet/golahit buktagiid biologalaččat girjás guovlluin galget váldit ovddasvástádusa

• Priváhtta sektora

Manin?

[image: Images] Liŋka vuosttaš oasi digitála gažadeapmái:
https://nmrnr.wufoo.com/forms/z1vqowy90jme6i2/

Ságastallan: Maid mii galggašeimmet bargat biologalaš girjáivuođa vátnuma njuolga sivaiguin?

Joatkke ieš dárbbu mielde:

• Dorvvastit viidát suodjalanguovlluid, daid vugiiguin: …

• Suodjalit áitatvuloš šlájaid, daid vugiiguin: …

• Doarjut geafit riikkaid, daid vugiiguin: …

• Lasihit biologalaš girjáivuođa oassin daid sektorgeavadagaid ja prográmmaid mat váikkuhit dasa

• Nuppástuhttit daid láhttema geat vahágahttet biologalaš girjáivuođa

• Eará:

Ságastallan: Maid mii galggašeimmet bargat biologalaš girjáivuođa vátnuma eahpenjuolga sivaiguin?

Joatkke ieš dárbbu mielde:

• Dorvvastit suvdilut ekonomiija, daid vugiiguin: …

• Rievdadit lágaid ja vahátlaš insentiivvaid, daid vugiiguin: …

• Hálddašit eanandoallosektora nu ahte dat dagaha unnit vahága biologalaš girjáivuhtii

• Eará:


[image: Image]

”Njiččehasaid kumulatiiva sohkajápminleaktu lea jođálmuvvan jagis 1900 otná beaivvi rádjái guovttegeardásažžan, go veardádallat jagiid 1800-1900 ektui”


Oassi 2

Biologalaš girjáivuođa globála mihttomearit


Oassi 2

Biologalaš girjáivuođa globála mihttomearit

Biologalaš girjáivuođasoahpamuša birra

Máilmmi jođiheaddjit čálle vuollái biologalaš girjáivuođasoahpamuša nappo biodiversitehtasoahpamuša jagi 1992 ON Biras- ja ovdánupmekonferánssas Rio de Janeiros ovttas dálkkádatnuppástusa guoski konvenšuvnnain. Doppe čálle vuollái máŋgga earáge riikkaidgaskasaš politihka dehálaš dokumeantta, dego Agenda 21, Rio julggaštusa, vuovdejulggaštusa ja mearrádusa hábmet konvenšuvnna man vuođul bargat sáttoábiid viiduma vuostá. 195 riikka ja Eurohpá uniovdna leat vuolláičállán biologalaš girjáivuođasoahpamuša. Buot oassebealit earret USA leat ratifiseren soahpamuša.

Konvenšuvnna ulbmilat

Konvenšuvdna lea oalle vuđolaš golmmain váldoulbmiliinnis:

1. Biologalaš girjáivuođa suodjaleapmi

2. Biologalaš girjáivuođa ja dan oasážiid suvdilis geavaheapmi

3. Genehtalaš resurssaid ávkkástallamis šaddan oavdduid vuoiggalaš ja govttolaš juohkin ja eamiálbmogiid vuoigatvuođaid suodjaleapmi.

Genehtalaš materiálaid gávppálaš ja eará ávkkástallamis, omd. dálkkasbuktagiin, šaddi oavdduid juohkin ja daidda beassan lea okta dehálaš oassi biologalaš girjáivuođadigaštallamis.

Stuorámus oassi máilmmi biologalaš girjáivuođas gávdno ovdáneaddji riikkain, mat atnet dan boaldámuššan iežaset ekonomalaš ja sosiála ovdáneapmái. Historjjálaččat šattuid genehtalaš resursat čoggojuvvojedje gávppálaš atnui dahje šattuid reidemii daid álgoboahtimušguovllu olggobeallái. Olgoriikkalaš fitnodagat leat ohcan luondduávdnasiid maiguin ráhkadit ođđa gávpegálvvuid, dego dálkkasbuktagiid, ja boađusbuktagat leat dávjá vuvdon ja suodjaluvvon pateanttaiguin dahje eará vuoiŋŋalaš opmodahkii guoski vuoigatvuođaiguin juogekeahttá govttolaš oavddu daid gáldoriikkaide. (Sustaining Life on Earth, SCBD, 2000)

Genehtalaš resurssaid oavdduid juohkin

Konvenšuvdna dovddasta, ahte riikkain leat iehčanas vuoigatvuođat daid genehtalaš resurssaide, ja daidda guoská friddja, ovddalgihtii addojuvvon ja dihtui vuođđuduvvi miehtama háhkan gáldoriikkas ja ovttas mearriduvvon eavttut oavdduin, maid daidda beassamis ja daid geavaheamis galgá addit ruovttoluotta. Dát oavddut leat oaivvilduvvon luonddubirrasa doarjumii nu, ahte fidnejuvvon resurssaid ávkkástallet suodjalanbarggus.

Oassebealit leat mearridan, ahte buot riikkat/fitnodagat mat vižžet genehtalaš resurssaid nuppi riikkas galget juohkit dáid genehtalaš resurssain fidnejuvvon oavdduin vai oavdduid juohkin lea vuoiggalaš. Dán šiehtadusa gohčodit Nagoya protokollan, ja dat lea okta šiehtadus CBD vuolde.

Seassamat čájehit unnán positiivvalaš váikkuhusaid biologalaš girjáivuhtii fuolakeahttá buot dáin viggamušain, dego IBPES globála seassanraporta muitala.

Globála biologalaš girjáivuođa mihttomearit 2010–2020

Jagi 2010 biologalaš girjáivuođa soahpamuša vuolláičállán 196 stáhta válde atnui máŋggabealat strategalaš rámmaid, maidda gullet maid 20 biologalaš girjáivuođa mihttomeari (ng. Aichi mihttomearit). Kássa 5 čájeha čoahkkáigeasu strategalaš plánas.

KÁSSA 2


Aichi mihttomearit: strategalaš biologalaš girjáivuođa plána 2011 – 2020 višuvdna, miššuvdna, strategalaš ulbmilat ja mihttomearit

VIŠUVDNA

Harmonalaš eallin luondduin

Jagi 2050 biologalaš girjáivuohta atno árvvus, suodjaluvvo, čavdejuvvo ja geavahuvvo viisásit, ja dánu áimmahuššat ekovuogádagaid ja dearvvas planehta ja buvttadit oavdduid mat leat vealtameahttumat buot olbmuide.

MIŠŠUVDNA

Riepmat beaktilis doaimmaide bissehit biologalaš girjáivuođa vátnuma ja sihkkarastit, ahte jagi 2020 ekovuogádagat leat nannosat ja fállet ain dehálaš bálvalusaid, maiguin dorvvastit planehta eallima máŋggaláganvuođa, buoridit olbmuid buresbirgema ja jávkadit geafivuođa. Dan várás galgá geahpidit deaddagiid mat čuhcet biologalaš girjáivuhtii, čavdet ekovuogádagaid, geavahit biologalaš resurssaid suvdilis vugiiguin ja juohkit genehtalaš resurssaid ávkkástallamis fidnejuvvon oavdduid vuoiggalaččat ja govttolaččat, fállat doarvái ruđalaš resurssaid, buoridit kapasitehtaid, buktit biologalaš girjáivuođa čuolmmaid ja árvvuid servvodaga váldorávdnjái, ollašuhttit vuogálaš geavadagaid beaktilit, ja ásahit buorre diehtaga ja várrugasvuođaprinsihpa mearrádusaid dahkama vuođđun.

Strategalaš ulbmil A: Váldit vuhtii biologalaš girjáivuođa vátnuma álgosivaid buktimiin biologalaš girjáivuođa oassin hálddašeami ja servvodaga váldorávnnji

Strategalaš ulbmil B: Geahpidit njuolga deaddagiid biologalaš girjáivuhtii ja ovddidit suvdilis geavahusa

Strategalaš ulbmil C: Buoridit biologalaš girjáivuođa sajádaga ekovuogádagaid,

šlájaid ja genehtalaš girjáivuođa suodjalemiin

Strategalaš ulbmil D: Buoridit biologalaš girjáivuođa ja ekovuogádatbálvalusaid oavdduid buohkaide

Strategalaš ulbmil E: Buoridit ollašuhttima mielde váldi plánenvugiiguin, dieđu hálddašemiin ja kapasitehta huksemiin.

Aichi biologalaš girjáivuođa mihttomeriid čoahkkáigeassu

Govus 4. Aichi mihttomeriid IPBES-árvvoštallan
(Gáldu: IPBES, 2019)



Dá gávnnat oanehis láidehusa mihttomeriide: https://www.cbd.int/doc/strategic-plan/targets/compilation-quick-guide-en.pdf.

Strategalaš plána ja Aichi biologalaš girjáivuođa mihttomeriid ollašuhttima dilli

Strategalaš plána 20:iin biologalaš girjáivuođa mihttomeriidisguin boarásnuvvá 2020, ja seassanraporta čájeha, ahte mihttomeriid juksan lea ain guhkkin. (Govus 4).

Buoremusat leat ovdánan mihttomeriiguin, main leat čielgasit ovdanbukton mihtidahtti ulbmilat ja stáhtaid čuovvunmekanismmat. Goittotge dieđa čájeha, ahte ovttaskas lohkui laktojuvvon mihttomearri sáhttá čádjidit:

Mihttomeriid 11.1 ja 11.2 buohta IBPESa árvvoštallan “BUORRE” (gea govus 4) muitala dušše dan, ahte mii leat suodjalan lahka 17% eatnama viidodagas ja 10% mearraviidodagas. Goittotge čájehit, ahte badjel okta goalmmadas suodjaluvvon eananguovlluin leat geahnohuvvan váilevaš suodjaleami ja hálddašeami dihte. Váttisvuođat šaddet dábálaččat lágahis vuovdečuohppamiin, lágahis guollebivddus suodjaluvvon mearraguovlluin, ja eanandoalus álbmotmehciin gos šibihat gilvalit guohtumiin vildá ealliiguin. Dákkár suvdemeahttun doaimmat ja luondduriggodagaid ávkkástallan suodjaluvvon guovlluin laktásit dávjá geafivuhtii, konflivttaide, heajos hálddašanstruktuvrraide ja korrupšuvdnii.

Nuppi dáfus fas viidát, proseassa deattuheaddji ja eahpekonkrehtalaš mihttomeriiguin leat ovdánan dušše unnán, jus ollege. Daidda gullet mihttomearit maiguin viggat váldit vuhtii biologalaš girjáivuođa vátnuma álgosivaid ja váikkuhit čiekŋalut servodatlaš dahkkiide dego golaheami ja buvttadeami vugiide ja vahátlaš doarjagiid heaittiheapmái, maidda seassanraportta mielde lea vealtameahttun váldit beali.

Ođđa globála šiehtadus lundui ja olbmuide

Guđe guvlui riikkaidgaskasaš ráđđádallamat ovdánit dál?

1. Das orrot leamen viidát ovtta oaivilis, ahte post-2020 rámmaid galggašii hábmet ja váldit atnui 2030 suvdilis ovdáneami agenda ja dan suvdilis ovdáneami mihttomeriid (Sustainable Development Goals, SDGs) dehálaš oassin. (https://sustainabledevelopment.un.org/post2015/transformingourworld.

2. Dálá 2050 višuvnna, harmonalaš eallin luondduin, seailluheami orrot doarjumin.

3. Das maid leat viidát ovtta oaivilis, ahte ođđa mihttomearit eai galggaše leat heajubut go dál. Dál ságastallet iešguđetlágan evttohusain:

a. Go stuorámus oassi Aichi mihttomeriin eai leat juksojuvvon (govus 4), daiguin gánneha joatkit čuovvovaš logi jagi.

b. Goittotge máŋgasat leat hállan ahte dál lea dárbu lávket dábálaš bálgáid olggobeallái ja láhčigoahtit ”earáhuhtti nuppástusaid”, maid birra leat hállan jo nu olu ahte dat lea šaddan beanta hoahkamin. Dasa lassin máŋggat Aichi mihttomearit deattuhit proseassa eaige dain leat olu mihtidahtti bohtosat.

c. Muhtimat maid háliidit ovddidit mihttomeriid, mat leat dárkilat, mihtidahttit, gudneáŋgireappot, realisttaleappot ja áigái čadnon (SMART: Specific, Measurable, Ambitious, Realistic and Time-bound).

Dá leat muhtin temát maid birra vejolaččat ságastallet ođđa rámmaid hábmenproseassas:

Suodjaluvvon guovllut eatnan alde ja mearain

Mihttomearri 11, mas viiddidit suodjaluvvon guovlluid sihke eatnama alde ja mearain 17 ja 10 proseanttain, lea okta dain vátna Aichi mihttomeriin jahkái 2020 maiguin leat ovdánan. Dán goittotge atnet viidát vehá váilevažžan, go váldit vuhtii dan ollisvuođa maid galgá bargat biologalaš girjáivuođa vátnuma bisseheapmái.

Aiddo almmustuvvan dieđalaš čála “A Global Deal For Nature: Guiding principles, milestones, and targets” (https://advances.sciencemag.org/content/5/4/eaaw2869/tab-pdf) evttoha ráddjet 50% eananspáppa eananviidodagas suodjalanguovlun vai juksat Pariissa soahpamuša mihttomeari, ja seammás njoahcudit šlájaid sohkajápmima. Dákkáraš guovllut livčče ovdamearkka dihte mangrovet, tundra, lavdnjeeatnamat, dološ sitnoeatnamat ja boreála ja tropihkalaš arvevuovddit main leat stuorra šaddovistegássavuorkát ja mat leat riggát biologalaš girjáivuođa ektui.

Suodjalanguovllut goittotge gokčet dušše ráddjejuvvon oasáža biologalaš girjáivuhtii dehálaš sajiin, eaige daid álot hálddaš beaktilit (gea bajábealde). Álbmotmeahcit fiinna oidnosiid ja goržžiid lahkosiin eai leat dábálaččat dakkár sajit gos eanemus áitatvuloš dahje hearkkimus biologalaš girjáivuohta gávdno.

Ođđa gudneáŋgiris mihttomeriid ásaheapmái suodjalanguovlluid várás 2030 maŋŋá leat buorit ákkat, maiddái danin ahte suodjalanguovllut leat ávkin litnudit dálkkádatnuppástusa ja vuogáiduvvat dasa.

Váldohástalus suodjalanguovlluid lasiheamis lea olles áiggi stuorát aht’ stuorát dárbu buvttadaneatnamiidda ja -mearraguovlluide lassáneaddji olmmošlogu biebmama várás.

Ekologalaš luodda

Biologalaččat girjás riikkat leat dávjá ovdáneaddji riikkat gos lea olu geafivuohta ja olmmošlohku lassána jođánit. Dat bidjá deaddaga luondduriggodagaide ja biologalaš girjáivuhtii. Goittotge riggá riikkaid olbmot maid guđđet biologalaš girjáivuhtii vahátlaš ekologalaš luottaid ovdáneaddji riikkaide iežamet borramušgálvvuid, biktasiid, elektronihka ja eará golahangáibádusaid bokte.

Fitnodagat mielde bargat biologalaš girjáivuođa ovdii

Fitnodagain ja priváhtta sektoris lea máŋggabealat ovddasvástádus biologalaš girjáivuođa suodjaleamis. Fitnodagat buvttadit, fáladit ja investerejit biraslaš teknologiijai, muhto dávjá maiddái vahágahttet biologalaš girjáivuođa iežaset industriijadoaimmaiguin ja gávppálaš mearrádusaiguin.

Dasa lassin fitnodagat dárbbašit ekovuogádatbálvalusaid ja daid vuođđun lean biologalaš girjáivuođa, mat maiddái váikkuhit daidda. Ovdamearkka dihte vuovdedoallu, guollebivdin, eanandoallu ja ekoturisma leat njuolga sorjavaččat ekovuogádagaid dearvvasvuođas.

Fitnodatsektora lea erenoamáš dehálaš ruonát ekonomiija ovddideamis, ja danin maiddái oassi čovdosis dasa mo hábmet márkaniidda vuođđuduvvan reaidduid biologalaš girjáivuođa suodjaleapmái ja suvdilis geavaheapmái.

Dehálaš gažaldagat maid riikkat ja eará oassebealit leat jo identifiseren ođđa globála luonddu ja olbmuid šiehtadusa hábmedettiin

• Mo ja man olu ođđa mihttomearit galggašedje sulastahttit Aichi mihttomeriid?

• Aichi mihttomeriin leat máŋgga rivttes elemeantta ja daidda sáhttit dárbbašit ođđa mihttomeriid. Galggašiigo daid ordnet ođđasit pyramiidavuogádahkii, mas ulbmilat livčče máŋgga gearddis mat sisttisdollet mihttomeriid, doaimmaid ja ollašuvvaneavttuid láhčima oppalaš 2030 miššuvnna doarjjan? (Govus 5)

• Mo ođđa mihttomeriide galggašii láhčit saji erenoamáš našuvnnalaš ja guovlodási mihttomeriide?

• Man láhkai mihttomeriin galggašii váldit vuhtii daid juksama goasttádusa, ja gii galggašii máksit – ja mo sirret ovddasvástádusaid industriija- ja ovdáneaddji riikkaid gaskkas?

• Makkár čuovvunmekanisma mihttomeriid ollašuhttimis galggašii leat?

• Galggašedjego post-2020 rámmat doallat sisttis Pariissa soahpamuša sullasaš vuogádaga jeavddalaš našuvnnalaš dásis meroštallon oassálastimis mii šaddá ain gudneáŋgirabbon ja man árvvoštallat jeavddalaččat (akkumulatiiva mekanisma, “ratchet-up mechanism”)?

Post-2020 biologalaš girjáivuođa rámmaid elemeanttat

[image: Image]
Govus 5. Post-2020 biologalaš girjáivuođa rámmaid elemeanttat. (Gáldu: Ságastallančála ‘Key Elements and Innovations for the CBD’s Post-2020 Biodiversity Framework: A Collaborative Discussion Piece’ 2019. https://www.cbd.int/doc/strategic-plan/Post2020/postsbi/birdlife2.pdf)



• Man láhkai ođđa mihttomearit galggašedje sojadit eará globála ulbmiliiguin, degomat Pariissa soahpamuša ja suvdilis ovdáneami mihttomeriid (SDG) olis?

Suvdilis ovdáneami mihttomearit (SDG:t) ja ođđa biologalaš girjáivuođamihttomearit

Ođđa globála luonddušiehtadus ii laktás dušše biologalaš girjáivuođasoahpamuššii.

Biologalaš girjáivuođa ja ekovuogádagaid rolla ja dehálašvuohta dihtto viidát miehtá ON SDG:id ja daid mihttomeriid, sihke njuolga ja eahpenjuolga vugiiguin. Biologalaš girjáivuođa ja ekovuogádagaid rolla oidno čielgasamosat SDG 14s (eallin čázi vuolde) ja 15s (eallin eatnama alde).

IPBES globála seassanraporttas einnostit, ahte dálá negatiivvalaš treanddat luonddus váttásmahttit lagabui 80% (35 44s) SDG:id geafivuhtii, nealgái, dearvvasvuhtii, čáhcái, gávpogiidda, dálkkádahkii, mearaide ja eatnamii laktáseaddji mihttomeriid ovdáneamis danin, go biologalaš girjáivuohta ja dearvvas ekovuogádagat leat oalle dehálaččat suvdilis ovdáneapmái.


Oassi 2

Gažaldagat

Biologalaš girjáivuođa globála mihttomearit

Man gudneáŋgir ođđa šiehtadus lundui ja olbmuide galggašii leat?

• Ii nu gudneáŋgir go dálá strategalaš plána ja Aichi biologalaš girjáivuođamihttomearit

• Seammá gudneáŋgir go odne

• Viehka olu gudneáŋgirut

Manin?

Makkár ulbmilat ođđa globála šiehtadusas galggašedje leat?

Vállje molssaeavttuid mat leat du mielas buot dehálamosat

• Dat galggašedje leat sullii seammát go dálá Aichi biologalaš girjáivuođamihttomearit

• Dat galggašedje leat konkrehtaleappot ja mihtidahttit

• Daid galggašii heivehit guovlluid mielde biologalaš girjáivuođa ektui

• Daid galggašii čadnit áigái

• Dat galggašedje leat juridihkalaččat čadnit

Eará evttohusat?

Mii galggašii leat globála mihttomearri suodjaluvvon eananguovlluid ektui?

• Doaladit dálá dili (17% buot eanan- ja sáivačáhceguovlluin)

• Suodjalanguovlluid galggašii stuoridit guovttegeardásažžan jagi 2030 rádjái

• 50% buot eananguovlluin galggašedje leat suodjaluvvon jagi 2030

• Mihttomearit galggašedje speadjalastit biologalaš girjáivuođa dili iešguđetge guovllus

Eará evttohusat?

Galggašiigo industriijariikkaide leat iežaset mihttomearri (ja daid čuovvu našuvnnalaš mihttomearit) daid ekologalaš luotta geahpideapmái ovdáneaddji riikkain?

• Juo

• Ii

Makkár mihttomeari galggašii ásahit suvdilis golaheami ja buvttadeami várás, vai dárbbašuvvogo dakkár ollenge?

Vállje vástádusaid mat leat du mielas dehálamosat

• Doaladit dálá Aichi biologalaš girjáivuođa mihttomeriid (ráhkadit plánaid suvdilis buvttadeapmái ja golaheapmái)

• Duddjot dárkilis, mihtidahtti ja realisttalaš mihttomeriid

• Mihttomearri galggašii leat heivehuvvon álbmoga dássái, leš dat kvalitatiivvalaš dahje kvantitatiivvalaš

Eará evttohusat?

[image: Images] Liŋka nuppi oasi digitála gažadeapmái
https://nmrnr.wufoo.com/forms/z1ltyqof1rs20xi/

Mo mii sihkkarastit ahte fitnodatmáilbmi váldá luonddu vuhtii?

Vállje vástádusaid mat leat du mielas dehálamosat

• Fitnodagat galggašedje álot leat čovdosa oassin

• Dasa galggašii leat globála mihttomearri mainna dorvvastit ahte fitnodagat váldet luonddu vuhtii

• Biologalaš girjáivuođa ja ekovuogádagaid suodjaleapmi galggašii leat oassi fitnodatplánain ja strategiijain

• Ásahit lágaid maiguin muddet fitnodatmáilmmi biologalaš girjáivuođa ja ekovuogádagaid suodjaleami dihte

Eará evttohusat?

Galggašiigo biologalaš girjáivuhtii ja ekovuogádagaide vahátlaš buktagiidda bidjat iežaset vearu?

• Juo

• Ii

Jus don oččošit válljet, mat livčče du vuoruhusat globála biologalaš girjáivuođamihttomeriide ja buot dasa mii daidda gullá?

• ….

• ….

Manin?

“Lottiid kumulatiiva sohkajápminleaktu lea jođálmuvvan golmmageardásažžan jagi 1800 maŋŋá”


Oassi 3

Nuoraid oassálastin ja ovddasvástádus


Oassi 3

Nuoraid oassálastin ja ovddasvástádus

Oassálastin ja nuoraid searvan

Okta biologalaš girjáivuođasoahpamuša erenoamáš iešvuohta lea dan rabasvuohta siviilaorganisašuvnnaid oassálastimii, degomat nuoraidservviide, eamiálbmogiidda ja álbmotservviide. Dát oassálastin dorvvasta alla dási čađačuovgivuođa ja duođašta, ahte stáhtat eai sáhte ollašuhttit soahpamuša okto, baicca dárbbašit oasseváldima ja ovttasbarggu siviilaservoša organisašuvnnaiguin ja fitnodagaiguin.

Nuoraid globála biologalaš girjáivuođafierpmádat (The Global Youth Biodiversity Network, GYBN) lea riikkaidgaskasaš fierpmádat masa gullet nuoraidsearvvit ja ovttaskas nuorat geat áŋgiruššet biologalaš girjáivuođa ovdii. GYBNas leat sullii 300 lahttoorganisašuvnna, mat ovddastit sullii 600,000 lahtu 140 riikkas miehtá máilmmi. GYBN lea nuoraid njunušovddasteaddji konvenšuvdnaráđđádallamiin, ja dat buktá nuorra olbmuid oaiviliid ja posišuvnnaid mielde politihkalaš prosessii ja fámuiduhttá nuoraid doaibmagoahtit.

Geahča maiddái GYBNa neahttasiidduid:
https://www.gybn.org/about-gybn


Oassi 3

Gažaldagat

Nuoraid oassálastin ja ovddasvástádus

Sáhtášitgo don golahit suvdileappot, ovdamearkka dihte geahpidit bierggu borrama, oastit vehábut biktasiid, dárkkistit buktagiid álgoboahtimuša ja válljet buoret, suvdilut molssaeavttuid?

• Juo

• In

Sáhtášitgo don mátkkoštit vehábut girdiin vai du šaddovistegássaluoittut geahppánit?

• Juo

• In

Sáhtášitgo don máksit vehá eambbo girdinmátkkiin, jus lasseruhta manná du mátkki CO2-luoittuid buhtadeapmái?

• Juo

• In

Leago nuorra olbmuin du mielas dehálaš rolla ođđa luonddu ja olbmuid šiehtadusa ollašuhttimis?

• Juo

• Ii

Manin?

Galggašedjego stáhtat mearridit mekanismma mainna dorvvastit nuoraid oassálastima ođđa luonddu ja olbmuid šiehtadusa ollašuhttimis?

• Juo

• Eai

Manin?

Mo dát sektorat sáhtášedje veahkehit du golahit govttolut ja suvdilut vugiiguin?

• Stáhtat:

• Fitnodagat:

• Álbmotsearvvit:

• Dutkit:

• Media:

[image: Images] Liŋka goalmmát oasi digitála gažadeapmái:
https://nmrnr.wufoo.com/forms/z94pysm1mafhbp/

“Njoammuid kumulatiiva sohkajápminleaktu lea sturron nollá lahkosis oktii juohke čuođi šlájas jagi 1800 maŋŋá”


Oassi 4

Biologalaš girjáivuođa ja dálkkádatnuppástusa čatnasat


Oassi 4

Biologalaš girjáivuođa ja dálkkádatnuppástusa čatnasat

Dálkkádatnuppástus lea beaggán olu eambbo go biologalaš girjáivuođa vátnun. Muhtimat oaivvildit, ahte biologalaš girjáivuođa vuhtiiváldin lea ”luksus” ja dálkkádatnuppástusa duostuma galgá vuoruhit dan ovdal. Luonddu duššadeapmi lea goittotge áibbas seammá váralaš olmmošgoddái go dálkkádatnuppástus. Biologalaš girjáivuođa vátnuma bisseheapmi ja dálkkádatnuppástusa duostun leat guktot suvdilis ovdáneami guovddáš oasit, ja danin maiddái ON suvdilis ovdáneami mihttomeriid (SDGid) juksama eaktu.

Dasa lassin dát fáttát laktásit nubbi nubbái iešguđet láhkai:

1. Dálkkádatnuppástus lea okta biologalaš girjáivuođa stuorámus áitagiin, ja dat garrada viđa eará váldoáitaga (vilda eallinbirrasiid duššadeapmi eatnama alde ja mearain, šlájaid ja ekovuogádagaid badjelmeare ávkkástallan, nuoskkideapmi ja váldi vierisšlájat). Riikkaidgaskasaš dálkkádatnuppástuspanela (The International Panel on Climate Change, IPCC) árvala, ahte 2°C lieggasut máilbmi livččii loahpalaš máŋggaide šlájaide, ja olu loahpalut go ”dušše” 1.5°C liegganeapmi. Ovdamearkka dihte IPCC árvala, ahte badjel 70% korállaoziin jávkkašedje 1.5°C liegganeami dihte, ja 2°C liegganemiin dain jávket badjel 99%!

2. Biologalaš girjáivuođa suodjalandoaimmat sáhttet veahkehit sihke litnudit dálkkádatnuppástusa ja vuogáiduvvat dasa.

a. Vilda tropihkalaš vuvddiid jávkama ja goarráneami unnideapmi lea čielga duppalvuoitu. Vilda luondduvuovddit leat biologalaččat girjámus ekovuogádagat eatnama alde, ja dat maid njillet ja vurkejit oalle olu karbona. Dasa lassin vuvddiin lea báikkálaš dásis dehálaš rolla guvllolaš ja báikkálaš čázi birrajohtimis, ja dat dorvvastit lávttasvuođa, hevrriideami, arvásvuođa ja suoivana ja dánu čoaskudit báikkálaš dálkkádaga.

b. Vuogáiduvvama dáfus luondduviđá vuovddit addet olbmuide suoji riđuid, dulvviid ja eará garra dálkkiid vuostá, maid dálkkádatnuppástus ain garrada. Vilda vuovdeguovlluid suodjaleapmi sáhtášii ollašuhttit golmma áigumuša: biologalaš girjáivuođa suodjaleami, dálkkádatnuppástusa litnudeami ja dálkkádatnuppástussii vuogáiduvvama.

3. Jođánit váikkuheaddji doaimmaid dálkkádatnuppástusa litnudeapmái ja dasa vuogáiduvvamii sáhtášii álkit čađahit biologalaš girjáivuođa goasttádusain. Karbonadioksiida galgá jávkadit áibmogearddis ain jođánabbot vai sáhttet ráddjet liegganeapmi 1,5 dahje 2 lieggaceahkkái. Okta oalle guhkás ovdánan vuohki dasa lea gilvit energiijašattuid karbona doalaheaddji ja ráddji bioenergiija (bio-energy with carbon capture and storage, BECCS) várás. Dát sáhtášii veahkehit geahpidit áibmogearddi CO2-meari, muhto dat gáibidivččii maiddái olu gilvineatnama, mas livččii hui unnán biologalaš girjáivuohta. Eatnamiid gilvin ovttain šlájain CO2 absorberema várás lea maid sullasaš ovdamearka.

Gánneha maid fuobmát, ahte gilvineatnamat dahje earáhuhtton vuovddit eai goassige sáhte áimmahuššat biologalaš girjáivuođa seammá dásis go vilda, luondduviđá ja boares vuovddit ja vuovdeguovllut. Luondduviđá boares vuvddiin leat olu dehálaš iešvuođat mat nuorra earáhuhtton vuvddiin eai álot leat. Boares vuovddis leat eambbo muorrašlájat iešguđet agiin. Dain leat maiddái eambbo gahččan ja mieski muorat sihke muorat main lea nannosut veattit ja mat leat maiddái alibut go gaskamearálaččat.

[image: Image]

Buot dát fáktorat veahkehit hábmet báikkálaš birrasa ja fállet stuorát eallinbirrasiid variašuvnna, buoret beassama dehálaš biebmoávdnasiidda, buoret čađagolgama čáhcái, ja eará oavdduid. Dat fas sáhttet ovddidit stuorát organismajoavkkuid ceavzima iežaset guovllus. (https://online.unity.edu/benefits-protecting-old-growth-forests-sustainability-studies/).

Dálkkádatnuppástuskonvenšuvnna  ja biologalaš girjáivuođasoahpamuša (CBD) čatnasat

Dálkkádatnuppástusa ja biologalaš girjáivuođa čavga čatnasiid dihte dáid čuolmmaid čoavdin ovttasbarggus lea čielgasit ávkkálaš.

Ovttasbarggu oavddut orrot sihkkarit máŋgasiidda iešalddis čielggasin, muhto konvenšuvnnaid historjjás daiguin leat bargan oalle sierra nuppiineaset. Biologalaš girjáivuođa politihkalaš fuomášumi lassáneapmi globála seassanraporttas ja dan nana čatnasiid deattuheapmi sihke IPCC spesiálaraporta 1,5°C liegganeami váikkuhusain (https://report.ipcc.ch/sr15/pdf/sr15_spm_final.pdf) sáhtášedje ráhpat geainnu lagas bargangaskavuhtii konvenšuvnnaide.

Ođđa luonddu ja olbmuid šiehtadusa nana ja čielgasit mihtidahtti mihttomearit sáhtášedje váldit vuhtii konvenšuvnnaid sihke dálkkádatagenda. Juos dáid mihttomeriide laktojuvvo mekanisma mainna čuovvut stáhtaid ovdáneami mihttomeriid ollašuhttimis, ávki livččii ain čielgasut.

Pariissa soahpamušas sáhttit oahppat olu ovdáneami čuovvumis. Pariissa soahpamuša guovddáš elemeanttat leat bajit ulbmil doaladit globála gaskamearálaš liegganeami 2°C vuolde, dahje 1,5°C:s jus dat lea vejolaš, sihke juohke stáhtii guoski geatnegasvuohta mearridit, addit ja ollašuhttit doaimmaid našuvnnalaš dásis. Dáid doaimmaid ferte nanosmahttit jámma, ja stáhtat galget raporteret iežaset ovdáneami birra.

Doaimmaid globála dili galgá seassat kollektiivvalaččat juohke viđat jagi, ja dan vuođul mearridit maid čuovvovaččat galgá bargat. Biologalaš girjáivuođasoahpamušas váilu namalassii joatku nannosut našuvnnalaš dási doaimmaid ja globála evaluerenmekanismmaid gáibádus. Dán rádjái máŋgga stáhtas lea leamaš vuosteháhku bidjat iežas biologalaš girjáivuođajuksosiid globála mekanismma goziheami vuollái.

Muhtin stáhtaid ásahan dálkkádatnuppástuslágat juridihkalaččat čadni mihttomeriideasetguin sáhtášedje inspireret sullasaš biologalaš girjáivuođalágaid našuvnnalaš dásis.

Našunála dásis meroštallon oasseváldin (nationally determined contributions, NDCs) lea Pariissa soahpamuša ja dan guhkit áiggi ulbmiliid ollašuhttima váibmosis. Juohke stáhta viggamušat geahpidit iežaset luoittuid ja vuogáiduvvat dálkkádatnuppástussii leat čállon NDC:ide. Pariissa soahpamuš (artihkal 4, paragráfa 2 – https://unfccc.int/sites/default/files/english_ paris_agreement.pdf) gáibida buot oassebeliid válmmaštallat, kommuniseret ja bajásdoallat maŋŋálas našuvnnalaš dásis meroštallon oasseváldimiid (NDC:t) maid sii áigot olahit.

NDC:t leat eaktodáhtolaš našuvnnalaš plánat maid hábmejedje UNFCCC mearrádusaid vuolde COP19s Warsawas, guokte jagi ovdal jagi 2015 Pariissa COP. Dat leat nana politihkalaš instrumeanttat dan láhkái, ahte dat sáddejit eará riikkaide ja ministariidda, bormeaštáriidda sihke fitnodatjođiheaddjiide signála, ahte dál leat álgán sirdašuvvat vuogáiduvvi nolla-karbona ekonomiijai.

Goittotge UNFCCC ii bivdán dahje rávven lasihit NDC:id sisdollui biologalaš girjáivuođa, luonddu dahje laktit daid Aichi mihttomeriide dahje SDG:ide.

Máŋggat stáhtat leat dattetge čájehan ahte dat áddejit dáid áššiid gaskavuođa, ja dat leat ásahan doaimmaid maiguin barget sihke dálkkádatnuppástusčuolmmaiguin ja biologalaš girjáivuođain dahje luonddu suodjalemiin oassin iežaset litnudan- ja vuogáiduvvanbarggus, stuorámus luoitogálduid gieđahallamis dahje das makkár ekovuogádagat daid guovlluin leat erenoamáš rašit dálkkádatnuppástusa ektui.


Oassi 4

Gažaldagat

Biologalaš girjáivuođa ja dálkkádatnuppástusa čatnasat

Mii lea du mielas buot stuorámus boahtteáiggi hástalus olbmuid buresbirgemii?

• Biologalaš girjáivuođa vátnun

• Dálkkádatnuppástus

• Dat leat seammá váralaččat

• Daid ii sáhte veardádallat

• Biologalaš girjáivuođa vátnuma ja dálkkádatnuppástusa njuolga dahje eahpenjuolga sivat

• Eará hástalusat?

Maid galgat bargat vai ovdánit dálkkádatnuppástusa duostumiin ja biologalaš girjáivuođa suodjalemiin?

Vállje 3 molssaeavttu mat leat du mielas buot dehálamosat

• Dálkkádatnuppástusa galggašii váldit vuhtii iešguđetge suorggi geavadagain (eanandoalus, johtolagas, energiijas, jna.) ja našuvnnalaš biologalaš girjáivuođaplánain ja -geavadagain

• Biologalaš girjáivuođa galggašii guorahallat oassin našuvnnalaš dálkkádatplánaid ja geavadagaid

• Našunála ja juridihkalaččat čadni rámmat sihke dálkkádahkii ja biologalaš girjáivuhtii

• Siviilaservoša ja nuoraid áddejumi dáid áššiid ja iežaset rolla birra galgá nannet

• Ekonomalaš geavadagain galggašii váldit vuhtii sihke dálkkádaga ja biologalaš girjáivuođa

• Galggašedje leat riikkaidgaskasaš instrumeanttat maiguin nannet dálkkádaga ja biologalaš girjáivuođa čatnasiid

• Riikkaidgaskasaš ruhtadeapmi biologalaš girjáivuođa- ja dálkkádatprošeavttaid doarjjan

• Eará evttohusat?

Galggašedjego dálkkádatnuppástus- ja biologalaš girjáivuođakonvenšuvnnat bargat ovttas vai daid čatnasat váldošedje buorebut vuhtii?

• Juo

• Eai

[image: Images] Liŋka njealját oasi digitála gažadeapmái:
https://nmrnr.wufoo.com/forms/zz5m8ja0t37dua/

“Guliid kumulatiiva sohkajápminleaktu lea jagi 1900 maŋŋá sturron nollá lahkosis oktii juohke čuođi šlájas”

Instrumeanttat ođđa luonddu ja olbmuid šiehtadusa ollašuhttimii


Oassi 5

Instrumeanttat ođđa luonddu ja olbmuid šiehtadusa ollašuhttimii

Biologalaš girjáivuođasoahpamuša ja dan mihttomeriid našuvnnalaš ollašuhttin

Juos seassat CBD:a ja dan biologalaš girjáivuođamihttomeriid ollašuhttima čuovvuma, dat lea viehka earálágan go Pariissa soahpamušas. Biologalaš girjáivuođasoahpamuša čuovukeahttá guođđimis eai leat sankšuvnnat, ja dat mearkkaša maid dan ahte našuvnnalaš biologalaš girjáivuođamihttomeriid ollašuhttet našuvnnalaš biologalaš girjáivuođastrategiijain ja doaibmaplánaiguin (National Biodiversity Strategy and Action Plans, NBSAPt) mat eai čana juridihkalaččat, ja stáhtat sesset ieža daid ollašuhttima (našuvnnalaš raporttat).

Doaimmaid raporteren

Biologalaš girjáivuođasoahpamuš gáibida, ahte stáhtat raporterejit biologalaš girjáivuođas našuvnnalaš dásis. Juohke stáhta galgá addit iežas našuvnnalaš raportta juohke njealját jagi: https://www.cbd.int/reports/

Oassebealit leat hábmen rávvagiid raporterema várás, muhto daid čuovvun lea eaktodáhtolaš, ja danin našuvnnalaš raporttat sáhttet leat iešguđetláganat. Dán dihte lea oalle váttis čuovvut, mo iešguđetge stáhta lea ollašuhttán dan mihttomeriid.

Našunála biologalaš girjáivuođastrategiija ja doaibmaplánat (NBSAPat)

Buot riikkat galget plánet biologalaš girjáivuođa suodjaleami našuvnnalaš biologalaš girjáivuođastrategiijain ja doaibmaplánaiguin (“National Biodiversity Strategy and Action Plans”, NBSAPat), ja bidjat daid almmolaččat fidnenláhkái. Riikkat galget čohkket dákkár NBSAPid ja válddahallat mo dat áigot buktit biologalaš girjáivuođa suodjaleami ja suvdilis geavaheami iešguđetge sektora ja sektoriid gaskasaš plánaid  ja geavadagaid váldorávdnjái.

NBSAPid seassamiin čielgá, ahte stáhtat eai leat ollen guhkás dainna bargguin. Positiivvalaš treanda lea, ahte eanet aht’ eanet stáhtat ollašuhttet njuolga biologalaš girjáivuhtii guoskevaš láhkaásaheami mainna dorvvastit juridihkalaččat čadni ortnegiid biologalaš girjáivuođadoaimmaide, ja bidjet ráđđehusaide alimus dási ovddasvástádusa biologalaš girjáivuođa suodjaleamis. Buot NBSAPat gávdnojit neahtas dáppe: https://www.cbd.int/nbsap/default.shtml

Lohpádusat

Biologalaš girjáivuođasoahpamušas ii leat našuvnnalaš dásis meroštallon oasseváldimiid (NDC:t) sullasaš mekanisma dego Pariissa soahpamušas, baicca dan ollašuhttet eaktodáhtolaš lohpádusaiguin. Dat sáhttet leat iešguđetláganat, iige soahpamušas leat formála struktuvra lohpádusaid addimii dahje daid ollašuhttima čuovvumii.

Ruđalaš ovddasvástádus

Biologalaš girjáivuođasoahpamušas lea ii-čadni eaktu, ahte ovdáneaddji stáhtain lea vuoigatvuohta fidnet ođđa lasseresurssaid industriijastáhtain vai dat sáhttet ollašuhttit iežaset geatnegasvuođaid biologalaš girjáivuođasoahpamuša vuolde. Dán doarjaga ii leat leamaš álki oažžut ovdáneaddji stáhtaid mielde. Resurssaid bistin ja oažžun ođđa mihttomeriid juksamii ja kapasitehta buorideapmái ovdáneaddji riikkain leage ain báhkka fáddá biologalaš girjáivuođasoahpamušas.

Čuovvunmekanisma

Biologalaš girjáivuođasoahpamušas ii leat dakkár čuovvunmekanisma go mii máŋgga eará birrasii laktáseaddji soahpamušas gávdno konkrehtalut gáibádusaiguin. Biologalaš girjáivuođasoahpamuša ja dan mearrádusaid čuovukeahttá guođđimis eai leat sankšuvnnat. Danin soahpamuša ja dan mihttomeriid ollašuhttima dárkilis dási lea oalle váttis čuovvut. Luonddu suodjaleapmi ja doarjaga fidnen ovdáneaddji riikkaide leage oalle láhkai industriijastáhtaid ráđđehusaid ja parlameanttaid duohken.


Oassi 5

Gažaldagat

Instrumeanttat ođđa luonddušiehtadusa ollašuhttimii

Mo galggašii dorvvastit ruhtadeami ovdáneaddji riikkaide biologalaš girjáivuođa suodjaleapmái?

• Ovdáneaddji riikkain galggašii leat váldoovddasvástádus fuolahit dárbbašlaš ruhtadeamis

• Industriijariikkain galggašii leat váldoovddasvástádus fuolahit dárbbašlaš ruhtadeamis

• Ovdáneaddji ja industriijariikkat galggašedje juohkit goasttádusaid

• Priváhtta fitnodagat mat ávkkástallet biologalaš girjáivuođas ja genehtalaš resurssain galggašedje fállat eanáš oasi ruđain, omd. biologalaš girjáivuođafoandda bokte

• Eará evttohusat?

Galggašiigo du riikka ráđđehus čatnasit biologalaš girjáivuođa vátnuma bisseheapmái sierra lágain mas leat juridihkalaččat čadni mihttomearit? (sullii dego dálkkádatlágat, mat muhtin riikkain leat)

• Juo

• Ii

Manin?

Galggašedjego COP15 oasseváldit Kiinnás ásahit biologalaš girjáivuođa suodjaleapmái oaivvilduvvon našuvnnalaš dásis meroštallon oasseváldinvuogádaga, man nanosmahttet juohke viđat jagi? (sullii dego dálkkádatnuppástusain Pariissa soahpamušas)

• Juo

• Eai

Galggašiigo mihttomeriid juksama čuovvumii iešguđet riikkain leat globála mekanisma?

• Juo

• Ii

Sáhtášedjego juridihkalaččat čadni ja akkumulatiiva mekanismmain ásahuvvon NBSAPat (dego Pariissa soahpamušas) veahkehit biologalaš girjáivuođaáigumušaid ollašuhttima buorebut?

• Juo

• Eai

Manin?

[image: Images] Liŋka viđat oasi digitála gažadeapmái:
https://nmrnr.wufoo.com/forms/z1y6c0b213oa3nj/


Ávžžuhusoassi

Mii lea du mielas dehálamos
ávžžuhus mearrideaddjiide?

• Čále ávžžuhusa iežat sániiguin

[image: Images] Liŋka ávžžuhusoasi digitála gažadeapmái
https://nmrnr.wufoo.com/forms/z1goorfb0gzmcec/


Liigegažaldagat

Evaluerenoassi

Ledjego čielggadanmateriálat dássedettolaččat ja čuvgeheaddjit?

• Juo, oalle láhkai

• Juo

• Eai

• Eai ollenge

• Kommeanttat?

Ságastalaidetgo dii iežadet joavkkus iešguđetlágan ja vuostálas oainnuid birra?

• Juo, oalle láhkai

• Juo

• Eat

• Eai ollenge

• Kommeanttat?

Leatgo oppalohkái duđavaš dán biologalaš girjáivuođabargobáji lágideapmái?

• Juo, oalle láhkai

• Juo

• In

• In ollenge

• Evttohusat?

Jáhkátgo don, ahte bargobáji bohtosiid atnet buriin vugiin ávkin biologalaš girjáivuođa guoski politihkalaš mearridanbarggus?

• Juo, oalle sihkkarit

• Juo

• In

• In ollenge

• Ávžžuhusat?

Searvvašitgo don dákkár proseassaide ođđasit boahtteáiggis?

• In eisege, lei aivve dušši

• Kánske

• Áinnas!

[image: Images] Liŋka liigegažaldagaid digitála gažadeapmái
https://nmrnr.wufoo.com/forms/zkjvsqq129da7j/

